HR
L 104/40
Službeni list Europske unije
19.4.2023.
SMJERNICA (EU) 2023/832 EUROPSKE SREDIŠNJE BANKE od 16. prosinca 2022.
o izmjeni Smjernice (EU) 2016/65 o korektivnim faktorima koji se primjenjuju u provedbi okvira monetarne politike Eurosustava (ESB/2015/35) (ESB/2022/49)
UPRAVNO VIJEĆE EUROPSKE SREDIŠNJE BANKE,
uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
uzimajući u obzir Statut Europskog sustava središnjih banaka i Europske središnje banke, a posebno prvu alineju njegova članka 3. stavka 1., članak 9. stavak 2., članak 12. stavak 1., članak 14. stavak 3. i članak 18. stavak 2. te prvi stavak članka 20.,
budući da:
(1)
U skladu s člankom 18. stavkom 1.
Statuta Europskog sustava središnjih banaka i Europske središnje banke, Europska središnja banka (ESB) i nacionalne središnje banke država članica čija je valuta euro (dalje u tekstu: „nacionalne središnje banke”) mogu provoditi kreditne operacije s kreditnim institucijama i drugim sudionicima na tržištu, pri čemu se kreditiranje temelji na odgovarajućem kolateralu.
Opći uvjeti pod kojima su ESB i nacionalne središnje banke spremni provoditi kreditne operacije, uključujući kriterije kojima se određuje prihvatljivost instrumenata osiguranja za potrebe kreditnih operacija Eurosustava, utvrđeni su u Smjernici (EU) 2015/510 Europske središnje banke (ESB/2014/60) (1).
(2)
Sva prihvatljiva imovina za kreditne operacije Eurosustava podložna je posebnim mjerama za kontrolu rizika radi zaštite Eurosustava od financijskih gubitaka u okolnostima u kojima se instrument osiguranja treba unovčiti zbog nastanka statusa neispunjavanja obveza druge ugovorne strane.
Okvir za kontrolu rizika Eurosustava redovito se preispituje kako bi se osigurala primjerena zaštita.
Kao rezultat tog redovitog preispitivanja Upravno vijeće odlučilo je 15. srpnja 2022.
uvesti određene izmjene okvira za kontrolu rizika.
(3)
Upravno vijeće odlučilo je i nadalje postupno ukidati privremeno smanjenje korektivnih faktora o kojem je odlučeno u okviru privremenih mjera ublažavanja instrumenata osiguranja koje je Eurosustav poduzeo kao odgovor na izvanredne gospodarske i financijske okolnosti povezane sa širenjem bolesti koronavirusa (COVID-19).
Riječ je o drugom koraku postupnog ukidanja smanjenja korektivnog faktora o kojem je Upravno vijeće odlučilo 23. ožujka 2022. i kojim se to postupno ukidanje zaključuje.
(4)
Budući da je profil rizika ostalih pokrivenih obveznica uređenih zakonom i multi cédulas sličan profilu rizika pokrivenih obveznica velikog iznosa, Upravno vijeće odlučilo je i da bi se na njih trebali primjenjivati isti korektivni faktori te bi stoga sve pokrivene obveznice uređene zakonom i multi cédulas trebalo uključiti u kategoriju II. korektivnih faktora i ukloniti upućivanja na pokrivene obveznice velikog iznosa iz Smjernice (EU) 2016/65 Europske središnje banke (ESB/2015/35) (2).
(1) Smjernica (EU) 2015/510 Europske središnje banke od 19. prosinca 2014. o provedbi monetarne politike Eurosustava (Smjernica o Općoj dokumentaciji) (ESB/2014/60) (SL L 91, 2.4.2015., str. 3.).
(2) Smjernica (EU) 2016/65 Europske središnje banke od 18. studenoga 2015.
o korektivnim faktorima koji se primjenjuju u provedbi okvira monetarne politike Eurosustava (ESB/2015/35) (SL L 14, 21.1.2016., str. 30.).